text: সুফল আনবে ফ্যাক্টরিং ব্যবহার কর্মশালায় বক্তারা
  বাংলাদেশ ইন্সটিটিউট অব ব্যাংক ম্যানেজমেন্ট (বিআইবিএম) এবং দি ফ্যাক্টরস চেইন ইন্টারন্যাশনাল (এফসিআই), নেদারল্যান্ডস -এর ফ্যাক্টরিং শীর্ষক কর্মশালায় বলা হয়েছে, বাংলাদেশে আন্তর্জাতিক ফ্যাক্টরিংয়ের ব্যবহার রফতানি কার্যক্রম আরও বেগবান করবে। একই সঙ্গে দেশীয় আমদানিকারকরা তুলনামূলক কম খরচে আমদানি করতে পারবে। এতে ফ্যাক্টরিং ব্যবহারে আমদানি এবং রফতানিকারক উভয়ই সুফল পাবে।
  গতকাল রাজধানীর প্যান প্যাসিফিক সোনারগাঁও হোটেলে 'ফ্যাক্টরিং' শীর্ষক কর্মশালায় এ কথা বলা হয়েছে। এতে প্রধান অতিথি ছিলেন বাংলাদেশ ব্যাংকের ডেপুটি গভর্নর আহমেদ জামাল। বিশেষ অতিথি ছিলেন অ্যাসোসিয়েশন অব ব্যাংকারস, বাংলাদেশ লিমিটেডের চেয়ারম্যান এবং ঢাকা ব্যাংকের ব্যবস্থাপনা পরিচালক এবং প্রধান নির্বাহী কর্মকর্তা সৈয়দ মাহবুবুর রহমান। স্বাগত বক্তব্য রাখেন এফসিআই- এর সেক্রেটারি জেনারেল পিটার মুলরয়। সভাপতিত্ব করেন বাংলাদেশ ব্যাংকের নির্বাহী পরিচালক এবং বিআইবিএম'র মহাপরিচালক মহা. নাজিমুদ্দিন।
  কর্মশালায় আরও উপস্থিত ছিলেন পূবালী ব্যাংকের সাবেক ব্যবস্থাপনা পরিচালক এবং বিআইবিএম'র সুপারনিউমারারি প্রফেসর হেলাল আহমদ চৌধুরী, বিআইবিএম'র পরিচালক (গবেষণা, উন্নয়ন এবং কন্সালটেন্সী, প্রশাসন ও হিসাব) ড. প্রশান্ত কুমার ব্যানার্জ্জী; সোনালী ব্যাংকের সাবেক ব্যবস্থাপনা পরিচালক এস এ চৌধূরী; এফসিআই-এর রিজনাল ডিরেক্টর লী কেং লিয়ন; ট্রেড উইন্ড জিএমবিএসইচ'র বাংলাদেশের ব্যবস্থাপনা পরিচালক সোহেল জালি; প্রীমাডলার অপারেশনস বাংলাদেশ লিমিটেডের নন-এক্সিকিউটিভ চেয়ারম্যান নাসের বখতিয়ার আহমেদ এবং ওয়েলস ফার্গো ব্যাংকের রিজনাল ট্রেড সেলস ম্যানেজার ভিভেক শর্মা। বাংলাদেশ ব্যাংকের সহযোগিতায় বিআইবিএম এবং এফসিআই যৌথভাবে ফ্যাক্টরিং বিষয়ক এ কর্মশালার আয়োজন করে। এতে স্পন্সরিং করেছে প্রীমা ডলার এবং ট্রেড উইন্ড জিবিএইচ।